**Michael F. Czerny** SJ (\* 18. júl 1946, Brno, Česko-Slovensko) je katolícky kardinál. Ako člen jezuitov (Rád Jezuitov), svojou činnosťou v Kanade, Latinskej Amerike, Afrike a v Ríme podporuje sociálne učenie Katolíckej Cirkvi, spravodlivosť a mier. Od roku 2017 je osobitným sekretárom Sekcie pre migrantov a utečencov v rámci Dikastérium pre službu integrálnemu ľudskému rozvoju vo Vatikáne. Pápež František ho vysvätil za arcibiskupa 4. októbra 2019 a 5. októbra 2019 ho vymenoval za kardinála.

Životopis
---------

Michael Czerny sa narodil v roku 1946 v Brne v bývalom Československu, no jeho rodina už v roku 1948 emigrovala do Kanady. Jeho stará mama z matkinej strany umrela počas nacizmu v koncentračnom tábore Auschwitz, jeho matka Winifred Hayek Czerny bola uväznená v koncentračnom tábore v Terezíne. Pretože jeho otec Egon Czerny sa odmietol rozviesť so svojou manželkou, internovanou v Terezíne, musel posledných osem mesiacov Druhej svetovej vojny vykonávať nútené práce v koncentračnom tábore v českom meste Postoloprty. Keď bol Michael Czerny ešte malé dieťa, jeho rodičia spolu s ním a novonarodeným bratom Robertom v roku 1948 emigrovali do Kanady.

V auguste 1964 vstúpil do rehole Jezuitov a 9. júna 1973 prijal kňazskú vysviacku vo Willowdale v Ontáriu v Kanade.

Czerny sa stal v roku 1979 spoluzakladateľom Jezuitského centra pre vieru a sociálnu spravodlivosť v Toronte a bol jeho prvým riaditeľom až do roku 1989. Po tom, čo boli na Stredoamerickej Univerzite v San Salvador zavraždení šiesti Jezuiti a dve ženy, prevzal v rokoch 1990 – 1991 úlohu riaditeľa Univerzitného inštitútu pre ľudské práva (IDHUCA), ktorú pred ním vykonával jeden zo zavraždených jezuitských kňazov. Pracoval tiež ako zástupca riaditeľa pre plánovanie sociálnej pomoci (zástupca riaditeľa pre Proyección Social).

Od 1992 do 2002, Czerny pracoval na sekretariáte pre sociálnu spravodlivosť v generálnom dome Jezuitov v Ríme. V roku 2002 založil Africkú Jezuitskú spoločnosť proti AIDS (AJAN = African Jesuit AIDS Network) a bol jej riaditeľom do roku 2010. Počas týchto ôsmych rokov rozbehol a usmerňoval úsilie Jezuitov a iných takmer v 30 krajinách subsaharskej Afriky pri poskytovaní pastoračnej starostlivosti, vzdelávania, zdravotníckej pomoci, sociálnej a duchovnej podpory a v boji proti stigmatizovaniu obetí HIV/AIDS, a aj získaval prostriedky pre pomoc zo zahraničia. Počas daného obdobia tiež vyučoval na Hekima University College v Nairobi. V roku 2009 prejavil názor, že prezervatívy nie sú účinné v prevencii proti šíreniu HIV v africkej populácii, napriek ich úspechu „mimo Afriky a medzi identifikovateľnými podskupinami (napr. prostitútkami, homosexuálmi)".

Od roku 2010 do 2016 Czerny pracoval na Pápežskej rade pre spravodlivosť a pokoj v Ríme ako osobný asistent kardinála Petra Turskona.

V decembri 2016 ho pápež František vymenoval za tajomníka sekcie pre migrantov a utečencov Dikastéria pre integrálny ľudský rozvoj. Na túto pozíciu nastúpil od 1. januára 2017 spolu s Fabiom Baggiom. Bol hlasujúcim členom počas synody o mladých a zároveň špeciálnym tajomníkom počas Panamazonskej synody.

V roku 2016 Czerny poveril Timothyho Schmalza vytvorením sochy Angels Unawares (Nevedomky anjelmi), ktorá zobrazuje migrantov a utečencov na lodi v oblečení znázorňujúcom, že pochádzajú z rôznych kultúr a dejinných období. Socha bola odhalená na Námestí sv. Petra vo Vatikáne v roku 2019.

Pápež František menoval Czerného za hlasujúceho člena Synody biskupov o mládeži, viere a rozlišovaní povolania, ktorá sa konala v októbri 2018. V októbri 2018 sa Czerny vyjadril, že rétorika používaná na opis migračných a utečeneckých vĺn bola zavádzajúca. Povedal: „Nejde o krízu. Je to séria zlého vedenia, slabej politiky a prospechárskej manipulácie. Čísla, o ktorých sa bavíme, dokonca aj tie úhrnné, nie sú vôbec tak vysoké".

4. mája 2019 pápež František menoval Czerného za jedného z dvoch osobitných sekretárov Synody biskupov pre región Amazónie, ktorá sa konala v októbri 2019. Na tlačovej konferencii prezentujúcej záverečný dokument Synody Czerny povedal, že Cirkev sa potrebuje naučiť rešpektovať kultúrnu rôznorodosť: "Nemožno sa domnievať, že spôsob akým žijem ja alebo žijeme my, je definitívny, že je normou, že je to spôsob, ktorý jediný musí byť... rozdiely treba objať". Keď sa ho pýtali, čo účastníci synody mysleli pod termínom "synodálnosť", odvetil: "Každý vedel, čo to znamená, pretože sme to praktizovali. Ak by sme to mali vyjadriť slovami... k čomu by to bolo?" Niekoľko rokov pred tým, v roku 2015, napísal, že medzi organizáciami Amazónie pred vznikom REPAM vládli "obmedzenia a fragmentácia", ale REPAM koordinovala prácu Katolíckej Cirkvi v regióne Amazónie a pracovala v záujme ochrany pôvodného obyvateľstva a prírody.

Pápež ho vymenoval za kardinála 1. septembra 2019, čiže v čase, keď bol kňazom. Podľa Kódexu kanonického práva musí každý menovaný kňaz prijať biskupské svätenie. Biskupské svätenie prijal z rúk pápeža Františka deň pred obradom kreovania kardinálov 4. októbra 2019. Kardinálsky biret prijal 5. októbra 2019 a prijal diakoniu v kostole Svätého Michala Archaniela v Pietralate v Ríme.

Štít jeho erbu je zelenej farby, ktorá evokuje encykliku Laudato si'. Na štíte sa nachádza pečať Spoločnosti Ježišovej a pod ňou zlatá loď so štvorčlennou rodinou utečencov. Pod erbom je biskupské heslo *Suspice*, čo je začiatok modlitby svätého Ignáca: *Suscipe, Domine, universam meam libertatem*, čiže *Vezmi a prijmi Pane, celú moju slobodu*. Náprsný kríž, ktorý používa, je z pozostatkov lode migrantov, ktorí sa plavili cez Stredozemné more.

21. februára 2020 bol Czerny vymenovaný za člena Kongregácie pre evanjelizáciu národov. Czerny bol menovaný za člena Pápežskej rady pre medzináboženský dialóg 8. júla 2020. Czerny bol menovaný za člena poroty Zayedovej ceny za ľudské bratstvo v júni 2021.

Literatúra
----------

* Michael Czerny; Jamie Swift; Robert Ganton Clarke (1994). Getting Started on Social Analysis in Canada. Between the Lines.
* Michael Czerny; Bénézet Bujo (2007). Aids in Africa: Theological Reflections. Paulines Publications Africa. ISBN 978-9966-081-87-2.

Pozri aj
--------

* Zoznam kardinálov vymenovaných pápežom Františkom

Referencie
----------

1. ↑   *Fr Michael Czerny, SJ: a new Cardinal for the peripheries* [online].. Dostupné online.
2. ↑   *Czerny family’s experience as refugees helped shape future cardinal* [online].. Dostupné online.
3. 1 2   *Rinunce e nomine, 14.12.2016* [online].. Dostupné online.
4. ↑  CONLON, Mickey. Cardinal Czerny’s courageous past in El Salvador remembered. *Crux*, Nov 3, 2019. Dostupné online [cit. 2020-01-25].
5. 1 2   *Rinunce e Nomine, 14.12.2016* [online]. Holy See Press Office, 14 December 2016. Dostupné online. (po taliansky)
6. ↑  REIDY, Tim. Africa, AIDS & Condoms. *America*, 25 March 2009. Dostupné online [cit. 2019-05-04].
7. ↑  CZERNY, Michael. *An African View of Church and HIV* [online]. Catholic Radio and Television Network, 29 November 2010. Dostupné online.
8. ↑  O'CONNELL, Gerard. Pope Francis appoints Jesuit and Scalabrini priests to new Vatican department for refugees.. *Anerica*, 14 December 2016. Dostupné online [cit. 2019-05-04].
9. ↑   *Vatican publishes list of synod participants, including papal nominees* [online].. Dostupné online.
10. ↑   *Resignations and Appointments, 04.05.2019* [online].. Dostupné online.
11. ↑  WILLIAMS, Megan. Canadian artist's bronze statue depicting plight of refugees in boat unveiled at St. Peter's Square in Rome. *CBC*, 29 September 2019. Dostupné online [cit. 2020-01-26].
12. ↑  WOODEN, Cindy. Vatican publishes list of synod participants, including papal nominees. *America*, 17 September 2018. Dostupné online [cit. 2019-05-04].
13. ↑  O'LOUGHLIN, Michael J.. Vatican expert: Tone down the crisis rhetoric on human migration. *America*, 24 October 2018. Dostupné online [cit. 2019-05-04].
14. ↑   *Resignations and Appointments, 04.05.2019* [online]. Holy See Press Office, 4 May 2019. Dostupné online.
15. ↑  MARES, Courtney. Church must convert from cultural, ecological sins, Amazon synod concludes. *Catholic Herald*, 27 October 2019. Dostupné online [cit. 2020-01-28].
16. ↑   Vatican Presents Initiative to Protect Amazon. *Zenit*, 2 March 2015. Dostupné online [cit. 2017-10-23].
17. ↑   *Kódex kánonického práva §351.1* [online].. Dostupné online.
18. ↑   *Concistoro Ordinario Pubblico: Assegnazione dei Titoli, 05.10.2019* [online].. Dostupné online.
19. ↑   *A migrant’s cross for a new Jesuit cardinal* [online].. Dostupné online.
20. ↑   *Rinunce e nomine, 21.02.2020* [online]. 21 February 2020. Dostupné online.
21. ↑   *Rinunce e nomine* [online]. press.vatican.va, [cit. 2021-10-28]. Dostupné online.

Autoritné údaje: * BnF: 16135676w
* GND: 140716602
* ISNI: 0000000078930698
* LCCN: n85065167
* VIAF: 107713590
* WorldCat: lccn-n85065167